CELEX: 62010CN0614
Language: el
Date: 2010-12-22 00:00:00
Title: Υπόθεση C-614/10: Προσφυγή της 22ας Δεκεμβρίου 2010 — Ευρωπαϊκή Επιτροπή κατά Δημοκρατία της Αυστρίας

5.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/13
            
         Προσφυγή της 22ας Δεκεμβρίου 2010 — Ευρωπαϊκή Επιτροπή κατά Δημοκρατία της Αυστρίας
   (Υπόθεση C-614/10)
   2011/C 72/22
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: B. Martenczuk και B.-R. Killmann)
   
      Καθής: Δημοκρατία της Αυστρίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Αυστρίας δεν τήρησε τις υποχρεώσεις που υπέχει δυνάμει του άρθρου 28, παράγραφος 1, δεύτερο εδάφιο, της οδηγίας 95/46/ΕΚ, καθώς η υφιστάμενη δικαιική κατάσταση όσον αφορά την προστασία δεδομένων δεν πληροί το κριτήριο πλήρους ανεξαρτησίας·
            
         
               —
            
            
               να καταδικάσει Δημοκρατία της Αυστρίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή φρονεί ότι δεν διασφαλίζεται στην Αυστρία η ανεξαρτησία της Επιτροπής Προστασίας Δεδομένων ως αρχής ελέγχου επιφορτισμένης με την επίβλεψη της επεξεργασίας των δεδομένων προσωπικού χαρακτήρα.
   Η Επιτροπή Προστασία Δεδομένων συνδέεται στενά από οργανωτικής απόψεως με την ομοσπονδιακή καγκελαρία. Αυτή ασκεί ιεραρχικό έλεγχο στους συνεργάτες της Επιτροπής Προστασίας Δεδομένων και είναι επίσης υπεύθυνη για τον υλικό εξοπλισμό της. Επιπλέον η διεύθυνση της Επιτροπής Προστασίας Δεδομένων υπόκειται ιεραρχικά σε δημόσιο υπάλληλο της Ομοσπονδιακής Καγκελαρίας, ο οποίος, στο πλαίσιο της εν λόγω αρμοδιότητας, υπόκειται επίσης στις εντολές του προϊσταμένου του και υπάγεται στον ιεραρχικό του έλεγχο. Η κατάσταση αυτή συνεπάγεται προφανώς παράβαση της υπηρεσιακής πίστεως και σύγκρουση αρμοδιοτήτων.
   Επίσης, η Ομοσπονδιακή Καγκελαρία, η οποία, όπως άλλες δημόσιες αρχές, υπάγεται στον έλεγχο της Επιτροπής Προστασίας Δεδομένων έχει, έναντι αυτής γενικό δικαίωμα ελέγχου και πληροφορήσεως. Ως εκ τούτου, ο Ομοσπονδιακός Καγκελάριος έχει τη δυνατότητα να πληροφορείται ανά πάσα στιγμή και χωρίς συγκεκριμένο λόγο οτιδήποτε σχετίζεται με τη διαχείριση των υποθέσεων της Επιτροπής Προστασίας Δεδομένων. Συνεπώς, υπάρχει κίνδυνος να χρησιμοποιηθεί η δυνατότητα αυτή για την άσκηση πολιτικής επιρροής.